શહેરના મવડીથી કણકોટ ગામ જવાના રસ્તે મંગળવારે સવારે નેપાળી યુવકની હત્યા કરાયેલી લાશ મળી આવતા ઉચ્ચ પોલીસ અધિકારીઓ ઘટના સ્થળે દોડી ગયા હતા. પોલીસે ગણતરીની કલાકોમાં જ હત્યાનો ભેદ ઉકેલી નવી ચણાઇ રહેલી કન્ટ્રક્શન સાઇટ પર કામ કરતા ચોકીદાર સહિત ચાર શખસને સકંજામાં લઇ લીધા હતા. ચારેય શખસે મોડી રાતે શંકાસ્પદ હીલચાલ કરી રહેલા નેપાળી યુવકને ચોર સમજીને પડકાર્યો હતો, તેણે ગાળાગાળી કરીને એકને બચકું ભરી લેતા ઉશ્કેરાટમાં પાઇપ, લાકડી અને છરી જેવા હથિયારથી હુમલો કરી તેને પતાવી દીધો હતો અને હત્યા કર્યા પછી પોલીસને ગેરમાર્ગે દોરવા લાશને અક્ષર પરિસર ફ્લેટની સાઇડ નજીક રોડની બાજુમાં ફેંકી દીધો હતો. ભોગ બનનાર યુવક સોમવારે જ નોકરીની તલાસમાં નેપાળથી આવ્યો હતો. પોલીસે હત્યાનો ગુનો નોંધી હત્યા પાછળનું સાચુ કારણ જાણવા ચારેશ શખસની પૂછપરછ શરૂ કરી છે.